कोहली ने मैदान से सीना ठोका, इशारा किया; नवीन से दूसरी बार झगड़े तो गंभीर भी आ गए
IPL 2023 RCB Vs LSG Match Update - What Is The Reason Behind Virat Kohli And Gautam Gambhir Fight. Follow IPL 2023 Latest News, Headlines And More Interesting News On Dainik Bhaskar. लखनऊ में IPL के मैच में विराट कोहली और गौतम गंभीर की टसल 10 साल बाद एक बार फिर देखने को मिली। दोनों एक दूसरे के सामने आ गए। 5 मिनट तक तीखी नोक-झोंक होती रही।
लखनऊ में IPL के मैच में विराट कोहली और गौतम गंभीर की टसल एक बार फिर देखने को मिली। दोनों एक दूसरे के सामने आ गए। 5 मिनट तक तीखी नोक-झोंक होती रही। मामला इतना बढ़ गया कि LSG के कप्तान केएल राहुल और सीनियर खिलाड़ी अमित मिश्रा को बीच बचाव करना पड़ा। इसके बाद भी कोहली और गंभीर एक-दूसरे से नाराज दिखे। इससे पहले 2013 में भी दोनों में तीखी बहस हुई थी।
मैच के दौरान विराट ने जूता दिखाकर नवीन उल-हक पर स्लेजिंग भी की। इस विवाद के बाद LSG के मेंटॉर गौतम गंभीर और RCB के पूर्व कप्तान विराट कोहली पर IPL कोड ऑफ कंडक्ट का उल्लंघन करने पर मैच फीस का 100% जुर्माना लगाया गया। LSG के गेंदबाज नवीन-उल-हक पर भी मैच फीस का 50% जुर्माना लगाया गया। कोहली और नवीन ने अपनी गलती मान ली है।
इस मैच में रॉयल चैलेंजर्स बेंगलुरु ने लखनऊ सुपरजायंट्स को 18 रन से हरा दिया। पूरी खबर यहां पढ़ें..
कोहली ने लिखा- ना तथ्य, ना ही सत्य
विराट ने मैच के बाद इंस्टाग्राम पर पोस्ट की। इसे सफाई के तौर पर देखा जा रहा है। लिखा, 'जो भी कुछ हम सुनते हैं, वे विचार होते हैं, तथ्य नहीं। हम जो कुछ भी देखते हैं वह एक दृष्टिकोण है, सत्य नहीं।" इसके नीचे मार्कस ऑरेलियस का नाम लिखा है
नवीन ने लिखा- आपको वही मिलता है जो आप डिजर्व करते है
मैच के बाद नवीन उल-हक ने भी इंस्टाग्राम पर स्टोरी लगाई है। उन्होंने अपनी इंस्टाग्राम स्टोरी पर लिखा- 'आपको वही मिलता है जो आप डिजर्व करते है। ऐसा ही होना चाहिए और ऐसा ही होता है।' इसे भी उस नोक-झोक से जुड़ा माना जा रहा है।
वे 3 पल, जिसकी वजह से झगड़ा हुआ 
चौथे ओवर में विराट ने सीना ठोका, इशारा किया: लखनऊ की टीम बल्लेबाजी कर रही थी। मैच का चौथा ओवर था। क्रुणाल पंडया और आयुष बदोनी बल्लेबाजी कर रहे थे। ग्लेन मैक्सवेल की तीसरी गेंद पर पंड्या ने लॉन्ग पर शॉट मारा। उधर, विराट ने कैच लपक लिया। इसका जश्न मनाते हुए विराट ने स्टैंड्स की तरफ देखकर अपना सीना ठोका। इसके बाद मुंह पर उंगली रखकर इशारा किया। डगआउट में बैठे गौतम ये सब देख रहे थे।
16वें ओवर के बाद विराट ने नवीन को इशारा किया:16वें ओवर के बाद विराट स्टंप के पीछे से दौड़ते हुए आए और नवीन को देखकर कुछ इशारा किया। इस पर नवीन उल-हक भी उनके करीब आ गए और दोनों में बहस शुरू हो गई। इस बीच विराट ने अपने जूते की तरफ भी इशारा किया और उसमें से मिट्टी निकाली। बाकी खिलाड़ियों ने बीच-बचाव की कोशिश की तो कोहली और अमित मिश्रा के बीच भी बहस हो गई। आरसीबी के दिनेश कार्तिक और अंपायर ने आकर दोनों को अलग किया। ​​​​​
मैच के बाद नवीन-विराट हाथ मिला रहे थे: मैच खत्म होने के बाद लखनऊ और बेंगलुरु के खिलाड़ी जब हाथ मिला रहे थे, इस दौरान नवीन-उल-हक और विराट के बीच बहस शुरू हो गई।
RCB के खिलाड़ी विराट को लेकर चले गए। विराट फिर लखनऊ के ऑलराउंडर काइल मेयर्स के साथ बातचीत करने लगे। तभी गंभीर आकर मेयर्स को अपने साथ लेकर जाने लगे। उसी दौरान गंभीर कुछ-कुछ कहने लगे। कोहली ने जवाब दिया। बहस बढ़ गई और दोनों खिलाड़ी भिड़ गए। अंपायर और सीनियर्स खिलाड़ी अमित मिश्रा और लखनऊ कोचिंग स्टाफ के सदस्य विजय दहिया ने बीच-बचाव किया।
बेंगलुरु में गौतम ने मुंह पर उंगली रखकर चुप रहने का इशारा किया था
10 अप्रैल को लखनऊ सुपर जायंट्स ने इस सीजन के 15वें मैच में रॉयल चैलेंजर्स बेंगलुरु को उसके घर में जाकर हराया था। एम चिन्नास्वामी स्टेडियम पर आरसीबी ने 212 रन बनाए थे। मैच की आखिरी गेंद पर लखनऊ ने लक्ष्य हासिल कर लिया था। इस जीत के बाद लखनऊ के मेंटॉर गौतम गंभीर ने आरसीबी के फैंस की तरफ मुंह पर उंगली रखकर चुप रहने का इशारा किया था।
दोनों में 10 साल पहले 2013 में भी मैच के बाद भी बहस हुई थी
दस साल पहले यानी 2013 में हुए IPLके छठे सीजन के मैच के बाद दोनों खिलाड़ियों के बीच ग्राउंड पर नोक-झोंक हुई थी। तब विराट कोहली आरसीबी में ही थे, जबकि गौतम गंभीर कोलकाता नाइट राइडर्स के कप्तान थे।
कभी गौतम ने अपना मैन ऑफ द मैच विराट को दिया था
साल 2009 में गौतम गंभीर ने अपना मैन ऑफ द मैच विराट को दे दिया था। दरअसल, श्रीलंका के खिलाफ मैच था। गौतम ने नाबाद 150 रनों की पारी खेली थी और उनको मैन ऑफ द मैच चुना गया था। इस मैच में विराट (107) ने अपने ODI करियर का पहला शतक बनाया था। गंभीर ने अवॉर्ड सेरेमनी के दौरान आगे आकर विराट को यह अवॉर्ड सौंप दिया। उस मैच में टीम इंडिया ने श्रीलंका को सात विकेट से हराया था।
